Suomalaiset syövät paljon makkaraa, saunovat ja uivat, näin ulkomaalainen kuvailee juhannusta. Heidän mielestään juhannus on ihmeellinen juhla, jolloin päivä ei vaihdu yöksi.

Kaksi asiaa juhannuksessa ihmetyttää ulkomaalaisia: yötön yö ja loppumaton määrä grillimakkaraa.

– Miksi kaikki pitävät grillimakkarasta niin paljon? Sitä on joka juhlassa, irakilainen Maria Khanoo nauraa.

Viime vuonna ensimmäistä kertaa juhannusta juhlineen kenialaisen Malloy Nyakwaman suupielet kohoavat hänen muistellessaan grillauksen määrää.

Miksi kaikki pitävät grillimakkarasta niin paljon? Sitä on joka juhlassa. Maria Khanoo

– Makkaraa oli koko ajan tarjolla. Se oli perinne, makkaraa täytyi paistaa.

Malloy oli lukenut maantiedonkirjasta, että maailmassa on paikkoja, joissa voi olla valoisaa yöllä ja päivällä. Kun mies näki juhannuksena yöttömän yön omin silmin, teki se häneen lähtemättömän vaikutuksen.

– Se oli kuin ihme, en melkein uskonut sitä todeksi. Missään vaiheessa ei tullut pimeää. Käsittämätöntä, Malloy muistelee.

Viisi vuotta sitten äitinsä Marian kanssa Suomeen muuttanut Rita Gorgees kertoo ihmettelevänsä edelleen, miksei juhannuksena tule pimeää.

– Kotimaassamme aurinko laskee aina kuuden jälkeen. Olimme hämmentyneitä, kun kuulimme juhannuksen yöttömästä yöstä, Rita muistelee.

Juhannussuunnitelmat ovat selvillä

Rita ja Maria ovat viettäneet aiemmat juhannuksensa sukulaistensa luona Ruotsissa. He ovat sekoittaneet juhannusjuhlaan sekä omia että suomalaisia perinteitä.

– Vuokraamme salin, jossa syömme perinneruokiamme, soitamme ja tanssimme. Illalla menemme ulos polttamaan kokkoa, Rita kertoo.

Tänä vuonna äiti ja tytär eivät voi lähteä Ruotsiin, sillä Rita käy autokoulua. Juhannusta aiotaan silti juhlistaa.

– Ystävälläni on ylioppilasjuhlat, joten menen sinne. Äiti aikoo myös pitää juhlat meillä. Kai mekin paistamme makkaraa sitten illalla, Rita nauraa.

Uimassakin täytyy käydä. Sitä on pakko kokeilla, vaikka nyt onkin melko kylmä. Malloy Nyakwama

Juhannustaikoja Rita ei aio tehdä. Nainen ei kuitenkaan pidä alasti pellolla juoksevia ja kukkia tyynynsä alle kerääviä suomalaisia vinksahtaneina.

– Jos se on perinne, niin kyllä sitä pitää noudattaa. Meilläkin on samalla tavalla omat perinteemme.

Malloy Nyakwama juhli juhannusta viime vuonna suomalaisen vaimonsa ja tämän perheen kanssa. Halsualla vietetty juhla oli hyvin perinteinen suomalainen juhannus. Sama linja jatkuu myös tänä vuonna.

– Aion onkia ja ihailla aurinkoa, joka ei laske koskaan. Uimassakin täytyy käydä. Sitä on pakko kokeilla, vaikka nyt onkin melko kylmä, Malloy sanoo.

Juhannussauna on niin perinteikäs asia, että Maria, Rita ja Malloy katsovat lähes velvollisuudekseen saunoa.

– Eihän perinteitä saa jättää välistä. Sitä paitsi, minulla on jo ikävä saunomista, Malloy toteaa.